กองทุน STFIXED-FIF5/6M ลงทุนพันธบัตรเกาหลีใต้ 6 เดือน
บลจ.แอสเซท พลัส เปิดขาย IPO กองทุนเปิดเอฟไอเอฟตราสารหนี้ระยะสั้น 5/6M&nbsp;ลงทุนในพันธบัตรเกาหลีใต้&nbsp;6&nbsp;เดือน ผลตอบแทน 1.625% ต่อปี*
4 ก.พ. 2553

บลจ.แอสเซท พลัส เปิดขาย IPO กองทุนเปิดเอฟไอเอฟตราสารหนี้ระยะสั้น 5/6M ลงทุนในพันธบัตรเกาหลีใต้ 6 เดือน ผลตอบแทน 1.625% ต่อปี*
 



วิน อุดมรัชตวนิชย์ รองกรรมการผู้จัดการ บลจ.แอสเซท พลัส
ดร.วิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน แอสเซท พลัส จำกัด กล่าวว่า ตั้งแต่วันนี้ถึง 10 กุมภาพันธ์นี้ บริษัทฯ อยู่ระหว่างเสนอขาย IPO กองทุนเปิดเอฟไอเอฟตราสารหนี้ระยะสั้น 5/6M (STFIXED-FIF5/6M) ซึ่งเป็นกองทุนตราสารหนี้ต่างประเทศ ที่เปิดเสนอขายครั้งเดียว โดยรอบการลงทุนนี้ จะลงทุนในพันธบัตรรัฐบาลเกาหลีใต้ (Korea Monetary Stabilization Bond (MSB)) อายุประมาณ 6 เดือน โดยคาดว่ากองทุนจะสามารถให้ผลตอบแทนหลังจากทำธุรกรรมป้องกันความเสี่ยงเต็มจำนวนและหักค่าใช้จ่ายกองทุนแล้ว อยู่ที่ประมาณ 1.625% ต่อปี*
“สำหรับภาพรวมผลตอบแทนของพันธบัตรเกาหลีใต้ และค่า Swap Rate ในช่วงนี้ยังคงผันผวน และไม่น่าจะปรับตัวขึ้นได้มากในระยะนี้ จากการที่แนวโน้มของค่าเงินดอลลาร์ในระยะสั้นน่าจะมีโอกาสอ่อนค่าลงต่อเนื่อง ทำให้นักลงทุนเทขายเงินดอลล่าร์สหรัฐออกไป อีกทั้งมาตรการระดมทุนของรัฐบาลเกาหลีใต้ที่เปิดกว้างมากขึ้น ส่งผลให้แนวโน้มความต้องการดอลลาร์สหรัฐลดลง จึงอาจส่งผลต่อผลตอบแทนโดยรวมของพันธบัตรเกาหลีใต้ที่จะปรับตัวลดลง อย่างไรก็ตาม ผลตอบแทนโดยรวมของการลงทุนในพันธบัตรรัฐบาลเกาหลีในขณะนี้ ยังคิดว่ามีความน่าสนใจ เนื่องจากยังคงอยู่ในระดับสูงกว่าพันธบัตรรัฐบาลในประเทศอายุเฉลี่ยใกล้เคียงกัน เช่น พันธบัตรรัฐบาลไทย อายุ 6 เดือน ผลตอบแทนถึงผู้ถือหน่วยหลังจากหักค่าใช้จ่ายปัจจุบันอยู่ที่ประมาณ 1% ต่อปี ส่วนพันธบัตรเกาหลีใต้ อายุ 6 เดือน ผลตอบแทนอยู่ที่ 1.5-1.6% ต่อปี ซึ่งส่วนต่างที่ระดับ 0.5-0.6% ต่อปี” ดร.วินกล่าว
ดร.วิน กล่าวว่า ภาพรวมของเศรษฐกิจประเทศเกาหลีใต้ในช่วงนี้ว่า ตัวเลขทางเศรษฐกิจต่างๆ ของเกาหลีใต้ยังแสดงให้เห็นถึงการฟื้นตัวต่อเนื่องตลอดช่วงที่ผ่านมา เช่น ตัวเลขการส่งออกเริ่มปรับตัวดีขึ้น ที่ระดับ 0.8% หากเทียบกับเดือนก่อนหน้า (mom) ในขณะที่ส่วนอัตราการว่างงานของเกาหลีใต้ อยู่ที่ระดับ 3% ซึ่งต่ำที่สุดเมื่อเปรียบเทียบกับประเทศพัฒนาแล้วอื่น ๆ  เช่น สหรัฐฯ ที่ระดับ 9% กลุ่มประเทศยุโรป ที่ระดับ 10% และฮ่องกง ที่ระดับ 5% ซึ่งส่งผลให้ภาคการบริโภคก็ปรับตัวดีขึ้นเช่นกัน โดยสะท้อนจากยอดขายของห้างสรรพสินค้า อยู่ที่ระดับ 12.5% yoy สูงสุดเป็นอันดับ 2 รองจากประเทศจีน และยอดขายของกลุ่มร้านดิสเคาน์สโตร์ อยู่ที่ระดับ 3.9% yoy  และตัวเลขความเชื่อมั่นผู้บริโภค ปรับตัวสูงขึ้นที่ระดับ 113 สูงสุดในรอบ 6 เดือน ส่วนตัวเลขภาคการผลิตอุตสาหกรรม อยู่ที่ระดับ 33.9% (yoy) และ 3.5% (mom) เติบโตต่อเนื่องเป็นเดือนที่ 5 ติดต่อกัน
อย่างไรก็ตาม ตัวเลข GDP ไตรมาส 4 แม้ว่าชะลอตัวลง โดยเติบโตที่ระดับ 0.2% เมื่อเทียบกับไตรมาส 3/2552 (qoq) แต่ยังถือว่าเศรษฐกิจเกาหลีใต้ยังคงขยายตัวได้ในระดับสูงที่ 6% (yoy) ขณะที่ตัวเลขเงินทุนสำรองระหว่างประเทศ (FX Reserve) ณ สิ้นเดือน ม.ค. อยู่ที่ 2.73 แสนดอลลาร์สหรัฐ ปรับขึ้นต่อเนื่องตลอดตั้งแต่ช่วงปลายปี 2551  ซึ่งแสดงให้เห็นถึงฐานะทางการเงินระหว่างประเทศที่แข็งแกร่ง ทั้งนี้ ภาพรวมของภาวะเศรษฐกิจและการส่งออกที่ดีขึ้น ส่งผลให้ค่าเงินวอนแข็งค่าขึ้นอยู่ที่ระดับ 1,130-1,150 วอนต่อดอลลาร์สหรัฐ  
สำหรับอัตราดอกเบี้ยนโยบายปัจจุบันอยู่ที่ระดับ 2% ซึ่งส่วนตัวเห็นว่าธนาคารกลางจะยังไม่มีความจำเป็นต้องขึ้นอัตราดอกเบี้ยนโยบายเร็วนักตามการคาดการณ์ของหลายฝ่ายเนื่องจากอัตราเงินเฟ้อในขณะนี้ยังอยู่ในระดับเงินเฟ้อเป้าหมาย (Inflation Targeting) โดยตัวเลขดัชนีราคาผู้บริโภคเดือนม.ค. อยู่ที่ 3.1% (yoy) และ 0.4% (mom) 
*Bloomberg ณ 2 กุมภาพันธ์ 2553 หากสภาวะตลาดมีการเปลี่ยนแปลงไป ผู้ลงทุนอาจไม่ได้รับผลตอบแทนตามที่ระบุไว้ และตราสารที่ลงทุนอาจมีการเปลี่ยนแปลงตามสภาวะตลาด หรือตามที่ผู้จัดการกองทุนเห็นสมควร